Зэрыкъэралу къызэщIаубыдэ
«ПроРФ» жылагъуэ зэгухьэныгъэм зэхиублащ «180318: Чемпионхэм я къыхэхыныгъэ!» лъэпкъхэм зэдай урысейпсо зарядкэ.
Спортымрэ лъэщагъымрэ уи нэгу къыщIэзыгъэхьэ Кавказ Ищхъэрэм и дэтхэнэ щIыналъэми, «ПроРФ» жылагъуэ зэгухьэныгъэм хэтхэмрэ кураторхэмрэ къызэрагъэпэщауэ, 2018 гъэм и гъатхэпэ мазэм зэкIэлъхьэужьу щекIуэкIынущ «180318: Чемпионхэм я къыхэхыныгъэ!» лъэпкъхэм зэдай урысейпсо зарядкэм хыхьэ спорт зыгъэсэныгъэхэр. Урысейпсо эстафетэр зэхаублащ гъатхэпэм и 18-м зэхэтыну УФ-м и президент хэхыныгъэхэм щаIэта дэтхэнэ Iэри даIыгъын папщIэ. Iуэхугъуэр екIуэкIыхукIэ къэралым спорт упражненэ 180.318-рэ щащIынущ.
Зыгъэсэныгъэхэм япэ къихуэу абы хэтхэм ирагъэлъагъунущ хэхыныгъэхэм кIуэну тезыгъэгушхуэ роликхэр. КъищынэмыщIауэ, дэтхэнэми и гъащIэм и дежкIэ хыхыныгъэхэм яIэ мыхьэнэм тепсэлъыхьынущ цIыху цIэрыIуэхэр. Зарядкэм кърикIуахэм япкъ иткIэ зэпеуэ зэхаублэнущ. Абы хэтхэм къагъэхьын хуейщ спорт Iуэхугъуэхэм, хэхыныгъэхэр щекIуэкI махуэм хэхыпIэ участкэхэм зэрыщыIэр къызыхэщ сурэтхэр.
Гъатхэпэм и кIэухым спортсмен цIэрыIуэхэр кърихьэлIэу текIуахэр ягъэбелджылынущ. Сурэт нэхъыфIхэр езыгъэхьахэм «ПроРФ»-м и футболкэхэр хуагъэфэщэнущ дуней псом, Олимп джэгухэм я чемпионхэу Карелин Александр, Фетисов Вячеслав, Валуев Александр, Сайтиев Бувайсар, Таймазов Артур сымэ я IэщIэдзыр тету.
КъищынэмыщIауэ, гъатхэпэм и 1-м щыщIэдзауэ президент хэхыныгъэхэр къэсыхукIэ Лъэпкъ IуэхухэмкIэ федеральнэ агентствэм и унафэщI Баринов Игорь, спортсмен цIэрыIуэхэм, жылагъуэ Iуэхухэм щыпашэхэм къыхалъхьа Iуэхугъуэр теухуащ гъатхэпэм и 18-м зэхэтыну хэхыныгъэхэр дэIыгъыным икIи абы папщIэ щIым уетIысэхыу е IэпщэкIэ зыкъытепIэтыкIыу 18-рэ зэрыпщIым ехьэлIа видео тепхыу социальнэ сетхэм къиплъхьэн хуейщ, хэхыныгъэхэр щекIуэкI махуэм хэхыпIэ участкэхэм кIуэну къыхуебджэу. Эстафетэм уи ныбжьэгъу 18-м къыпебгъэщапхъэщ.
Къэбэрдей-Балъкъэрым и спортсмен миным щIигъу хэтащ «180318: Чемпионхэм я къыхэхыныгъэ!» лъэпкъхэм зэдай урысейпсо зарядкэм. Гъатхэ уэлбанэ щIыIэм щхьэкIэ къэмынэу КъБКъУ-м и щIыхьэпIэ нэхъыщхьэм и деж ар щекIуэкIащ.
ЕджапIэ нэхъыщхьэхэм я студентхэм, школакIуэхэм, спортсменхэм ядэщIыгъуу зэрядкэ ящIащ Урысей Федерацэм и Къэрал Думэм и VII хэхыгъуэм и депутат, бэнэкIэ хуитымкIэ тIэунейрэ Олимп чемпион Таймазов Артур, КъБР-м и Правительствэм и УнафэщIым и къуэдзэ, 2000 гъэм екIуэкIа Олипиадэм алыдж-урым бэнэкIэмкIэ щытекIуа Къардэн Мурат, ди республикэм спортымкIэ и министр, алыдж-урым бэнэкIэмкIэ 2008 гъэм и Олимп чемпион Хъущт Аслъэнбэч, тай боксымрэ кикбоксингымкIэ куэдрэ дуней псом пашэныгъэр щызыубыда Левин Артём сымэ.
Чемпионхэм Iуэхугъуэ щхьэпэм хэтахэм ирагъэлъэгъуащ Iэпкълъэпкъым зезыгъэужь Iэмал зыбжанэ, ерыщагъымрэ зышыIэныгъэмрэ халъхьэжмэ, ехъулIэныгъэхэр къыхуахьыфыну. НэгъуэщI зы мыхьэнэшхуи иIащ абы — и щхьэм, къэралым фIы къайхъулIэну хуеймэ, дэтхэнэ зыри гъатхэпэм и 18-м президент хэхыныгъэхэм жыджэру хэтыпхъэщ. Зарядкэм и кIэухыу къызэхуэсахэм Урысей Федерацэм и гимныр зэдагъэзэщIащ.
АдэкIэ, Къэбэрдей-Балъкъэр къэрал университетым Темыркъаным и цIэр зезыхьэ и пэшым егъэджакIуэхэмрэ студентхэмрэ щаIущIащ спортым и вагъуэхэм, УФ-м и хабзэгъэув и IэнатIэм и лIыкIуэхэм, «180318: Чемпионхэм я къыхэхыныгъэ!» лъэпкъхэм зэдай урысейпсо зарядкэр зи жэрдэмхэм. КъБКъУ-м и унафэщIхэм къабгъэдэкIыу къызэхуэсахэм я пащхьэм къыщыпсэлъащ проректор Къумыкъу Iэуес.
— Фэ IуэхугъуэфI зэхэвублащ — ди щIалэгъуалэр къыхуводжэ гъащIэ узыншэмрэ зэхэщIыкI лъагэмрэ, — жиIащ абы. — Хэкупсэр, щалъхуа щIыпIэр фIыуэ лъагъуныр псалъэ къудейкъым, атIэ къэралым щекIуэкI жылагъуэ-политикэ къэхъукъащIэхэм жэуаплыныгъэ хэлъу бгъэдыхьэнырщ. Шэч хэлъкъым, Олимп чемпионхэр зыхэт мы урысейпсо Iуэхугъуэм гъэсэныгъэ мыхьэнэшхуэ иIэщ.
«180318: Чемпионхэм я къыхэхыныгъэ!» лъэпкъхэм зэдай урысейпсо зарядкэм фIагъ куэд зэрыхэлъыр къыхагъэщащ зэIущIэм къыщыпсэлъахэу УФ-м и Къэрал Думэм и депутат, экономикэ щIэныгъэхэм я кандидат Геккиев Заур, «Москва щыIэ кавказ клубым» и унафэщI Джафаров Щамил, Лъэпкъ IуэхухэмкIэ федеральнэ агентствэм щыщхэу Полежаевэ Аннэрэ Бондаренкэ Еленэрэ.
Олимп чемпионхэр я гуапэу тепсэлъыхьыжащ я текIуэныгъэхэм зэрыхуэкIуа, ахэр къызэрахьа щIыкIэм, спортсмен цIэрыIуэхэр къэралым щекIуэкIыну президент хэхыныгъэхэм зэрыхущытым. Куэдым зэпадзыж «Хэт Iэ щIэпIэтынур?» упщIэм псоми я цIэкIэ жэуап иритащ Таймазов Артур: «Кандидат нэхъыфIым папщIэ!»
ЗэIущIэм и кIэухым къызэхуэсахэм зэгъусэу сурэт зытрагъэхащ. ХьэщIэ лъапIэхэм папщIэ къызэрагъэпэщат нэгузыужь программэ къулей — ахэр щагъэгъуэзащ университетым къыщызэра- гъэпэща адыгэ, балъкъэр, урыс лъэпкъ-щэнхабзэ центрхэм я лэжьыгъэм, шхыныгъуэ IэфIхэр дэтхэнэми Iуагъэхуащ.
Хьэтау Ислъам.
